A Asociación Veciñal de Teis, o pasado 14 de outubro, solicitou por escrito no rexistro xeral (número de documento 160137275) a intervención dun representante da asociación no pleno municipal do mes de outubro, para expor a demanda da mellora do transporte en autobús desde Teis ao hospital Álvaro Cunqueiro, como así recolle o regulamento orgánico do pleno, no seu artigo 54.

A decisión de solicitar a intervención no pleno por parte da asociación, débese a que levan meses agardando por unha resposta do goberno municipal a demanda da mellora da conexión do transporte urbano cara o novo hospital, logo de solicitude de xuntanzas, varias manifestacións e a recollida de sinaturas.

Na xunta de portavoces celebrada o pasado 26 de outubro, para preparar o pleno fixado para o 7 de novembro, a preguntas dos grupos da oposición a respecto da solicitude de intervención, respondese que dependía do Alcalde.

Que postos en contacto con funcionarios/as do departamento do secretario xeral do pleno, confirmaron que non figuraba ningunha intervención na orde do día provisoria.

Entendemos que diante da nosa solicitude debera terse respondido por escrito, explicando os motivos polos que non se permite a intervención. Solicitude que foi presentada en tempo e forma como recolle o regulamento do pleno.

A negativa do goberno municipal non se debe a ningún criterio obxectivo, responde a unha decisión partidista e claramente antidemocrática.

Abel Caballero, emprega a súa maioría absoluta, para non dar resposta as demandas veciñais, impedir a un colectivo social que poda exercer un dereito que recolle o regulamento do pleno e utilizar as institucións ao seu servizo.

A quen ten medo Abel Caballero? A participación veciñal ?, A que se denuncie no pleno a as reivindicacións da veciñanza, como neste caso a mellora do transporte urbano?.

A Asociación Veciñal de Teis, vai denunciar este novo veto diante do Valedor do Cidadán e da Valedora do Pobo,ao entender que é unha decisión inxustificada e que conculca o dereito a participación cidadá.

A Asociación continuará coas mobilizacións e o vindeiro martes 8 de novembro ás 19:00 horas desde o mercado, temos convocada unha nova manifestación.